《登五峰亭望庐山》
宋代·喻良能

平生庐阜去无因，咫尺于今不得亲。
顾我尘劳四十九，羡他萧散二仙人。
会当拄颊看山色，更欲题诗满涧滨。
为报草堂莲社友，扫云开户待游轮。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。